Aktualizované o reakciu Andreja Kisku o 18:14

Po tom, čo Ondrej Dostál podal trestné oznámenie na Roberta Fica za to, že mal vydierať Andreja Kisku, exprezident bol vypovedať na polícii. Rozprával o tom, ako mal naňho bývalý premiér priamo či nepriamo tlačiť, aby sa stal predsedom Ústavného súdu. Toho totiž menuje prezident.

Kiska zrejme vyšetrovateľovi ukázal aj staršie správy, ktoré si vymenil so súčasným predsedom vlády a lídrom kandidátky Smer-u SD Petrom Pellegrinim.

„Volal mi BB (Béla Bugár, pozn. redakcie), vraj s nim on hovoril a ze mi ma odkázať, ze bud ho dám za predsedu US alebo predlozi nejaku spravu do parlamentu proti mne. To je to posolstvo co mi chcel v Tatrách povedať?” píše Kiska premiérovi Pellegrinimu 4. januára 2019.

„ Ahoj. Myslim že to BB veľmi zjednodušil. Vieš že ON by už veľmi chcel odísť. A jediné riešenie pre neho pripadá predseda US. To posolstvo je skôr že by to veľmi chcel a na oplátku ponúka veľmi konštruktívny dialóg a snahu o upokojenie situácie na všetkých frontoch, kde ešte nejaké problémy by mohli byť ….

Nerád by som bol keby sa to teraz zamotalo na interpretácii a slovíčkach. Ale je pravda, že ak sa mu tento odchod nevydari, tak mu asi nič iné nezostane ako len tvrdo bojovať až do konca ….Ale odkaz prosím cháp tak ako som napísal na začiatku….že vie byť v prípade úspechu veľmi konštruktívny….”

Poslanec Ondrej Dostál, ktorý je na kandidátke SaS, zverejnil len časť dokumentu.

„Často zvyknem odpoveď orgánov činných v trestnom konaní na moje podnety aj zverejniť. V tomto prípade som tak neurobil, lebo som mal pochybnosti, či mám zverejňovať informácie o tom, ako medzi sebou súkromne komunikovali najvyšší ústavní činitelia.

Nebudem zverejňovať celé uznesenie so všetkými prepismi ich vzájomnej komunikácie, ale jednu podstatnú vec musím," napísal Dostál na svojom Facebooku. Argumentuje tým, že Kiska sa stal obeťou špinavej predvolebnej kampane Smer-u SD.

Podľa hovorcu strany Smer-SD ide len o trápny pokus A. Kisku, ktorý sa snaží prekryť vlastné škandály a zachrániť jeho padajúce preferencie. „Polícia prípad uzavrela so záverom, z ktorého jasne vyplýva, že A. Kiska si celý tento príbeh vymyslel,” napísal v reakcii na zverejnenú komunikáciu hovorca Smer-u SD Ján Mažgút

Andrej Kiska na tlačovej besede potvrdil, že zverejnená komunikácia je autentická. „Ja som sa s pánom Dostálom nevidel niekoľko mesiacov a vôbec som netušil, že pán Dostál ide spraviť tento krok. Dôležité je, vidieť, prečo táto antikampaň voči mne je a akú ponuku som mal. Stačilo Roberta Fica poslať na Ústavný súd a nekonala by sa voči mne žiadna antikampaň,“ dodal líder Za ľudí.

Kiska: Polícii som odovdzal všetky dôkazy

Vo veci údajného vydierania vlani vypovedal aj sám Robert Fico. V septembri 2019 ale polícia trestné stíhanie zastavila.

„Polícii som odovzdal všetky potrebné dôkazy o vydieraní vrátane mobilnej komunikácie," reagoval na otázky o zverejnených správach líder kandidátky Za ľudí Andrej Kiska.